РЕПУБЛИКА СРБИЈА

НАРОДНА СКУПШТИНА

Одбор за просторнопланирање,саобраћај,

инфраструктуру и телекомуникације

13 Број: 06-2/62-21

3. март 2021. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 3. МАРТА 2021. ГОДИНЕ

Седница је почела у 14.00 часова.

 Седницом је председавала Катарина Ракић, председник Одбора.

Седници су присуствовали чланови Одбора: Никола Војиновић, Маја Грбић, Милосав Милојевић, Ивана Николић, Андријана Пуповац, Бојан Торбица и Славенко Унковић.

 Седници Одбора су присуствовали заменици чланова Одбора: Даниел Ђивановић (заменик Самира Тандира), Угљеша Марковић (заменик Милутина Мркоњића), Верољуб Матић (заменик Зорана Бојанића), Рајка Матовић (заменик Дејана Кесара), Снежана Петровић (заменик Крсте Јањушевића) и Ана Чарапић (заменик Горана Пекарског).

 Седници нису присуствовали чланови Одбора: Арђенд Бајрами, Никола Кожовић и Милан Урошевић, нити њихови заменици.

 Седници је присуствовао из Министарства трговине, туризма и телекомуникација Милош Цветановић, државни секретар.

Одбор је, једногласно (14 гласова ''за'') у складу са предлогом председника Одбора усвојио следећи

**Д н е в н и р е д :**

1. Разматрање Предлога одлуке о избору председника, заменика председника и чланова Управног одбора Регулаторне агенције за електронске комуникације и поштанске услуге, који је поднела Влада (број 119-285/21 од 19. фебруара 2021. године).

 Пре преласка на рад према утврђеном Дневном реду, Одбор је једногласно (14 гласова ''за'' ) усвојио записник 4. седнице Одбора одржане 26. јануара 2021. године.

Прва тачка дневног реда – **Предлога одлуке о избору председника, заменика председника и чланова Управног одбора Регулаторне агенције за електронске комуникације и поштанске услуге, који је поднела Влада**

 Председник Одбора Катарина Ракић, је навела да је у складу са Законом о електронским комуникацијама, прописано да председника, заменика председника и чланове Управног одбора Регулаторне агенције за електронске комуникације и поштанске услуге бира и разрешава Народна скупштина, на предлог Владе, на основу спроведеног јавног конкурса. Такође, подсетила је да је Народна скупштина 3. марта 2016. године донела Одлуку о избору председника, заменика председника и чланова Управног одбора Агенције. Имајући у виду да члановима Управног одбора Агенције престаје мандат истеком времена на које су изабрани, Министарство трговине, туризма и телекомуникација је, у складу са чланом 14. став 1. Закона о електронским комуникацијама, у року од 180 дана пре истека мандата чланова Управног одбора, расписало јавни конкурс за избор председника, заменика председника и чланова Управног одбора Агенције.

 Влада је, по спроведеном конкурсу, утврдила предлог кандидата за председника, заменика председника и чланове Управног одбора Агенције, ради достављања Народној скупштини на одлучивање, сагласно члану 14. став 5. Закона о електронским комуникацијама.

 На почетку излагања Душан Цветановић, државни секретар Министарства трговине, туризма и телекомуникација подсетио је да кандидати за чланове УО морају поред високог образовања, имати истакнуте резултате из области телекoмуникација, поштанског саобраћаја, али и економије и права. Од пет предложених кандидата четири су већ билa у УО Агенције, а према законској регулативи један члан може бити изабран највише два пута. Од пет кандидата три члана УО Агенције морају бити стручњаци из области електронских комуникација и један из области поштанских услуга. Навео је да су кандидати за председника УО Драган Ковачевић, за заменика председника Петар Стијовић и кандидати за чланове су др Владимир Крстић, др Слободан Ристић и проф. др Дејан Марковић.

С обзиром да није било пријављених за дискусију чланови Одборa су се изјаснили о овој тачки дневног реда.

Одбор за просторно планирање, саобраћај, инфраструктуру и телекомуникације је, једногласно (14 гласова ''за'') одлучио да прихвати предложен Предлог одлуке о избору председника, заменика председника и чланова Управног одбора Регулаторне агенције за електронске комуникације и поштанске услуге, који је поднела Влада.

За известиоца на седници Народне скупштине одређена је Катарина Ракић, председник Одбора.

На седници Одбора вођен је тонски запис.

Седница је закључена у 14.10 часова.

СЕКРЕТАР OДБОРА ПРЕДСЕДНИК OДБОРА

 Биљана Илић Катарина Ракић